NAJAVA DOGODKA

ZA TAKOJŠNJO OBJAVO

**Gostovanje italijanske skupine *Sotterraneo* z uprizoritvijo *Zdravilni ogenj (Il fuoco era la cura) na* 60. Festivalu Borštnikovo srečanje**

**Po lanskoletnem izjemnem gostovanju z uprizoritvijo *Angel zgodovine* se na Festival Borštnikovo srečanje vrača priznana italijanska gledališka skupina Sotterraneo – tokrat z novo uprizoritvijo *Zdravilni ogenj* (*Il fuoco era la cura*), navdahnjeno z distopičnim romanom Raya Bradburyja *Fahrenheit 451*. Nastopili bodo na prvi dan jubilejne izdaje festivala v ponedeljek, 2. junija 2025.**

*Zdravilni ogenj* nas popelje v svet, kjer je branje prepovedano, razmišljanje povzroča nelagodje, gasilci pa ne gasijo, temveč zažigajo knjige – in po potrebi njihove bralce. V tej distopiji prihodnosti, ki nevarno spominja na našo sedanjost, se pet performerjev poglobi v Bradburyjev roman, išče njegove slepe pege in med vrsticami oblikuje novo gledališko besedilo, prežeto z antropološkimi in s filozofskimi razmisleki o pomenu kulture, znanja in gledališča.

Kot piše Alessandro Iachino za *Doppiozero*: *»Sotterraneo resnično preučuje usodo naših skupnosti, ogroženih zaradi kulturnih vojn in novih avtoritarizmov. Vzdušje Bradburyjeve distopije prepleta s filozofskimi vprašanji in z antropološkimi uvidi, pa tudi z izpovedmi skupine igralcev, zbranih v prihodnosti, ki ni tako neverjetna, kot se zdi.«*

Graziano Graziani v *Stati d’Eccezione* dodaja: *»Najmočnejše sporočilo uprizoritve, čeprav morda neizgovorljivo, se skriva v dejstvu, da družba prepoved knjig sprejme z olajšanjem. Boleč paradoks – zavedati se tega in obenem čutiti empatijo – je zastrupljeno darilo, ki ga Sotterraneo v svoji izjemni lucidnosti poklanja občinstvu.«*

Sotterraneo, stalni rezidenčni umetniki in umetnice gledališča Piccolo Teatro di Milano in članice ter člani projekta Fies Factory, velja za eno najprodornejših in najinovativnejših gledaliških skupin v Italiji. Njihovo ustvarjanje zaznamujejo inteligentna raba popkulturnih referenc, igrivost, formalna preciznost in družbena kritičnost.

***Zdravilni ogenj***ni le poklon Bradburyjevemu delu, ampak tudi gledališki ritual, ki na duhovit in pretresljiv način odpira vprašanje: *Kaj če se distopija res zgodi? Kaj bomo naredili potem?* Na sporedu je v ponedeljek, 2. junija 2025, ob 20. uri na Tribuni odra Dvorane Ondine Otta Klasinc Slovenskega narodnega gledališča Maribor. Vstopnice so že v prodaji pri gledališki blagajni, na spletu in v mreži mojekarte.si.

###

Fotografije za medije so na voljo v spletnem medijskem središču.

<https://www.sng-mb.si/2025/05/12/sotterraneo-zdravilni-ogenj-il-fuoco-era-la-cura/>

Avtorji fotografij so navedeni v imenih datotek.

Dodatne informacije

Alan Kavčič

odnosi z javnostmi SNG Maribor

041/697-121